Geseënd is jy - Francois Malan - www.bybelkennis.co.za
by Mitch Kalp · Published 22/10/2014 · Updated 22/10/2014
Ek hoop julle kan my help. Ek het onlangs 'n booskap deur my tannie van die Here af gekry vir my."Geseënd is jy onder die nasies"
Ek het probeer om dit op te soek om te sien wat dit beteken, maar ek kom nie reg nie. My tannie het ook vir my gese dit was deur 'n Engel aan 'n baie spesiale vrou gesê. Kan julle my asb help?
Ek reken die aanhaling is nie heeltemal korrek nie. Die naaste wat aan die nasies kom, word in Jesaja 19:25 genoem, dat drie volke geseënd sal wees as hulle tot bekering kom – Egipte, Assirië en Israel. Daarna is Israel in ballingskap na Assirië omdat hulle hulle nie bekeer het nie, en later is Assirië verwoes omdat hulle so wreed was in hulle oorloë. Egipte is ook deur ander volke oorwin.
Moontlik verwys jy na Johannes die Doper se ma, Elizabet se uitroep toe Maria haar besoek en gegroet het in Lukas 1:42:
'Geseënd is jy onder die vroue en geseënd is die vrug van jou moederskoot!'
Die Griekse voltooide deelwoord wat gebruik word vir 'geseënd' is 'n gebed tot God om sy genade wat Hy reeds aan Maria en haar ongebore baba bewys het, te laat voortduur.
'n Vrou uit die skare het dit ook eendag vir Jesus gesê (Lukas 11:27-28):
'Geseënd is die moederskoot wat U gedra het en die borste wat U gevoed het'
Jesus se antwoord op haar sentimentele kompliment was:
'Geseëndes is hulle wat die woord van God hoor en dit onderhou.'
Maria is geseënd omdat God haar gekies het vir 'n baie spesiale diens aan Hom, en dat sy die wonderlike belofte ontvang het dat die Heilige Gees oor haar sal kom en die krag van Allerhoogste haar sal oorskadu. Daarom sal die kind wat gebore word, heilig genoem word, die Seun van God (Lukas 1:35). Maria is geseënd omdat sy geglo het dat die woorde van die Here vervul sal word en hierdie besondere roeping aanvaar het. Haar antwoord op God se vrye en genadige guns om haar vir die uitsonderlike diens te kies as moeder van Jesus, die Verlosser van die wêreld, wys dat sy God se roeping aanvaar in nederigheid, in geloof en gehoorsaamheid aan God. Volgens Lukas 1:38 het sy gesê: 'Kyk, ek is die diensmeisie van die Here. Laat met my gebeur soos u gesê het.'